b"\n_START_ARTICLE_\nFabre d\xe2\x80\x99\xc3\x89glantine\n_START_SECTION_\nBakgrunn, tidlig virke\n_START_PARAGRAPH_\nHans etternavn var egentlig Fabre; d'\xc3\x89glantine var noe som ble lagt til etter at han mottok en steinnype av s\xc3\xb8lv (\xc3\xa9glantine) fra Cl\xc3\xa9mence Isaure fra akademiet Jeux Floraux at Toulouse. Han giftet seg med Marie Strasbourg Nicole Godin den 9. november 1778.  _NEWLINE_Blant hans tidligste arbeider var diktet \xc3\x89tude de la nature i 1783.  Etter \xc3\xa5 ha reist rundt i provinsen som skuespiller kom han til Paris, der han skrev en komedie som ikke slo an; Les Gens de lettres, ou Le provincial \xc3\xa0 Paris (1787). En tragedie, Augusta, produsert ved Th\xc3\xa9\xc3\xa2tre Fran\xc3\xa7ais, var ogs\xc3\xa5 en fiasko. Men mange av hans verker ble godt mottatt. Han skulle bli en av den franske revolusjons mest fremgangsrike teaterforfattere._NEWLINE_Han skrev Philinte, ou la suite du Misanthrope (1790, en fortsettelse av Moli\xc3\xa8res stykke Misantropen) og et barnerim som skulle bli popul\xc3\xa6rt i Frankrike, Il pleut, il pleut Berg\xc3\xa8re. Han bearbeidet ogs\xc3\xa5 deler av Jean-Jacques Rousseaus roman \xc3\x89mile for teateret.\n_START_SECTION_\nDen franske revolusjon\n_START_PARAGRAPH_\nUnder den franske revolusjon h\xc3\xb8rte han til Georges Dantons og Jean-Paul Marats tilhengere, og var medlem av Cordelierklubben. Han var ogs\xc3\xa5 medlem av Jakobinerklubben. Danton gjorde Fabre til sin privatsekret\xc3\xa6r._NEWLINE_I 1792 var han medlem av nasjonalkonventet. Han var en innbitt motstander av girondistene, og i konventet stemte han for rask henrettelse av kongen. Han forfattet i september 1792 et opprop som bidro til septembermordene i de parisiske fengsler. _NEWLINE_Han gjorde seg ogs\xc3\xa5 s\xc3\xa6rlig bemerket for den iver han viste for innf\xc3\xb8ringen av revolusjonskalenderen.  Fabre var medlem av komiteen som utarbeidet kalenderen. Ideen til dem stammet fra Charles-Gilbert Romme, men det var Fabre som oppfant de fleste dags- og m\xc3\xa5nedsnavnene benyttet i kalenderen. Derfor ble det Fabre som gjerne ble fremhevet som kalenderens viktigste opphavsmann. Denne kalenderen hadde en tidagers uke; hensikten var at man skulle s\xc3\xb8rge for at den religi\xc3\xb8st ladede s\xc3\xb8ndagen - Herrens dag - skulle utviskes fra folkets erindring. _NEWLINE_Han ble i 1794 sammen med Fran\xc3\xa7ois Chabot og andre anklaget for underslag, og, selv om han formodentlig var uskyldig, d\xc3\xb8mt til d\xc3\xb8den og henrettet."